กรมฝนหลวงและการบินเกษตร เตือนประชาชนใช้น้ำอย่างประหยัด และช่วยกันกักเก็บน้ำ ป้องกันปัญหาภัยแล้งและฝนทิ้งช่วง
กรมฝนหลวงและการบินเกษตร เตือนประชาชนใช้น้ำอย่างประหยัด และช่วยกันกักเก็บน้ำ ป้องกันปัญหาภัยแล้งและฝนทิ้งช่วงนายสุรสีห์ กิติมณฑล อธิบดีกรมฝนหลวงและการบินเกษตร กล่าวว่า ปีนี้กรมฝนหลวงเปิดหน่วยปฏิบัติการทั้ง 11 หน่วยทั่วทุกภูมิภาคมาตั้งแต่วันที่ 1 มีนาคม โดยระดมสรรพกำลังและอากาศยาน จำนวน 23 ลำ จนถึงวันนี้ประเมินความสำเร็จแล้วกว่าร้อยละ 89 อย่างไรก็ตามพบว่าปีนี้สภาพอากาศค่อนข้างแล้งเมื่อเทียบกับปีที่ผ่านมา ซึ่งกรมฝนหลวงฯ ได้ช่วยอย่างเต็มที่โดยเฉพาะพื้นที่การเกษตรที่ต้องอาศัยน้ำฝน และประสบปัญหาฝนทิ้งช่วง โดยพื้นที่การเกษตรในประเทศมีจำนวนกว่า 110 ล้านไร่ อยู่ในเขตชลประทานเพียง 35 ล้านไร่ นอกจากนี้กรมฝนหลวงฯ ยังช่วยเติมน้ำในเขื่อนด้วย ขณะนี้เขื่อนขนาดใหญ่ที่มีปริมาณน้ำกักเก็บน้อยกว่าร้อยละ 30 มีทั้งหมด 16 แห่ง ขณะที่เขื่อนขนาดกลาง มี 138 แห่ง ส่วนใหญ่อยู่ในพื้นที่ภาคตะวันออกเฉียงเหนือ จึงขอให้ประชาชนใช้น้ำอย่างประหยัด และพัฒนาแหล่งน้ำให้เก็บน้ำได้มากที่สุดอธิบดีกรมฝนหลวงและการบินเกษตร กล่าวด้วยว่า กรมฝนหลวงฯ ติดตามสภาพอากาศเป็นประจำ เมื่อพบว่าสภาพอากาศมีความเหมาะสมจะปฏิบัติการขึ้นบินทำฝนหลวงทันที ซึ่งประชาชนสามารถติดตามความคืบหน้าของการปฏิบัติการได้ผ่านเว็บไซต์หรือเฟซบุ๊กกรมฝนหลวงและการบินเกษตร